nålebæger
Nålebæger, Thesium, slægt af urteagtige halvsnylteplanter i sandelfamilien, naturligt udbredt i den gamle verdens tropiske og tempererede egne med otte arter i Europa. De ca. 350 arter ligner hinanden meget og har lange, linjeformede blade. Blomsterstilk og støtteblad er vokset sammen; frugten er en nød.
Hørbladet nålebæger (Thesium ebracteatum) fandtes tidligere et sted på Sjælland, og alpenålebæger (T. alpinum) voksede i NV-Jylland.